Kultuuriministeerium

Välisministeerium

Riigikogu väliskomisjon

Riigikogu Eesti-USA parlamendirühm 12.09.2025

Välisajakirjanike I-viisad USAs

Lugupeetud kultuuriminister Heidy Purga,

Saadame teie tähelepanuks enam kui saja meediaorganisatsiooni ühise avaliku kirja, mis kutsub USA valitsust üles loobuma ettepanekust piirata välisajakirjanike I-viisade kehtivust 240 päevaga.

Praegune süsteem võimaldab ajakirjanikel viibida USAs kohapeal viis aastat ja see on olnud hädavajalik, et korrespondendid saaksid luua sidemeid usaldusväärsete allikatega, mõista paremini Ameerika ühiskonda ning kajastada sündmusi täpselt ja objektiivselt.

Piirangute kehtestamine muudaks ajakirjanike töö ebastabiilseks, raskendaks eluaseme leidmist ja pangateenuste kasutamist ning vähendaks USAst lähtuva ajakirjandusliku kajastuse kvaliteeti ja mahtu. See omakorda looks tühimiku, mille täidaksid kiiresti riigid ja jõud, kelle huvides on levitada moonutatud narratiive.

Ühiskirjale allakirjutanud rõhutavad, et praegused viisareeglid tagavad range kontrolli ja läbipaistvuse, mistõttu kavandatav muudatus ei suurendaks julgeolekut, vaid kahjustaks USA kuvandit avatud ja sõnavabadust väärtustava riigina.

Lugupidamisega

Väino Koorberg

Juhatuse liige